
11. Τρόφιμος και Τυχικός
Α. Τρόφιμος
1. Συνοδοιπόρος του αποστόλου Παύλου από τη Μακεδονία στην Ασία: 

Πράξ. 20.1-4.

2. Καταγωγή από τη ρωμαϊκή επαρχία της Ασίας: Πράξ. 20.4.

3. Προπορεύεται στην Τρωάδα: Πράξ. 20.5.

4. Καταγωγή από την Έφεσο: Πράξ. 21.29α.

5. Συνοδοιπόρος του αποστόλου Παύλου στην Ιερουσαλήμ: Πράξ. 21.29β.

6. Αφορμή για επίθεση εναντίον του αποστόλου Παύλου: Πράξ. 21.27-29.

7. Άρρωστος στη Μίλητο (66-67 μ.Χ.): Β´ Τιμόθ. 4.20. Ιωάννης Χρυσόστομος, 

Ὑπόμνημα εἰς τὴν πρὸς Τιμόθεον ἐπιστολὴν δευτέραν, Ὁμιλία 10.2 [10/10] (Patrologia Graeca 62.658.16-25): Ἔραστος ἔμεινεν ἐν Κορίνθῳ, Τρόφιμον δὲ ἀπέλιπον ἐν Μιλήτῳ ἀσθενοῦντα. Τοῦτον καὶ τὸν Τυχικὸν ἔγνωμεν ἐν τῇ τῶν Πράξεων βίβλῳ συναναχθέντας αὐτῷ ἀπὸ τῆς Ἰουδαίας, καὶ παν​ταχοῦ συνόντας, ἴσως ὡς σπουδαιοτέρους τῶν ἄλλων. Τρόφιμον δὲ ἀπέλι​πον ἐν Μιλήτῳ, φησίν, ἀσθενοῦντα. Διὰ τί γὰρ μὴ ἰάσω αὐτόν, ἀλλ’ ἀπέλι​πες; Οὐ πάντα ἴσχυον οἱ ἀπόστολοι, ἢ οὐ πάντα ᾠκονόμουν τῇ χάριτι, ἵνα μή τις εἰς αὐτοὺς λογίσηται ὑπὲρ ὃ βλέπει [“Ο Έραστος έμεινε στην Κόριν​θο, τον Τρόφιμο τον άφησα στη Μίλητο άρρωστο”. Αυτόν και τον Τυχικό τούς γνωρίσαμε στο βιβλίο των Πράξεων, καθώς ξεκίνησαν μαζί του από την Ιουδαία, και ήταν παντού μαζί του, ίσως ως σημαντικότεροι από τους άλλους. “Τον Τρόφιμο τον άφησα στη Μίλητο”, λέει, “άρρωστο”. Γιατί δεν τον θεράπευσες, αλλά τον άφησες; Δεν μπορούσαν να κάνουν τα πάν​τα οι απόστολοι, ή δεν διαχειρίζονταν σε όλα τη θεϊκή χάρη, για να μην τους θεωρήσει κανείς ανώτερους από αυτό που βλέπει].
8. Αβέβαιη πληροφορία: Ψευδο-Δωρόθεος Τύρου [255-362 μ.Χ.], Σύγγραμ-

μα ἐκκλησιαστικὸν περὶ τῶν ο´ μαθητῶν τοῦ Κυρίου 68-70 Schermann, σ. 143.1-4: Ἀρίσταρχος καὶ Πούδης καὶ Τρόφιμος· οὗτοι οἱ τρεῖς ἐν πᾶσι τοῖς διωγμοῖς τοῦ ἀποστόλου συγκακοπαθήσαντες τέλος ἐν Ῥώμῃ σὺν τῷ αὐτῷ ἀποστόλῳ ὑπὸ Νέρωνος τοῦ βασιλέως τὰς κεφαλὰς ἀπετμήθησαν [Αρί​σταρχος και Πούδης και Τρόφιμος· αυτοί οι τρεις, αφού συγκακοπάθησαν σε όλους τους διωγμούς του αποστόλου, στο τέλος αποκεφαλίστηκαν μαζί με τον ίδιο τον απόστολο στη Ρώμη από τον Νέρωνα τον αυτοκράτορα].

Β. Τυχικός
1. Συνοδοιπόρος του αποστόλου Παύλου από τη Μακεδονία στην Ασία: 

Πράξ. 20.1-4.

2. Καταγωγή από τη ρωμαϊκή επαρχία της Ασίας: Πράξ. 20.4.

3. Προπορεύεται στην Τρωάδα: Πράξ. 20.5.

4. Αγαπητός αδελφός και πιστός διάκονος: Εφεσ. 6.21.

5. Αποστολή στην Έφεσο για ενθάρρυνση των πιστών (62 μ.Χ.): Εφεσ. 6.22. 

Ιωάννης Χρυσόστομος, Ὑπόμνημα εἰς τὴν πρὸς Ἐ​φεσίους ἐπιστολήν, Ὁμιλία 24.4 [24/24] (Patrologia Graeca 62.174.8-18): Ἵνα δὲ εἰδῆτε καὶ ὑμεῖς τὰ κατ’ ἐμέ, τί πράσσω, πάντα ὑμῖν γνωρίσει Τυχικὸς ὁ ἀγαπητὸς ἀδελφὸς καὶ πιστὸς διάκονος ἐν Κυρίῳ. Εἰ πιστός, οὐδὲν ψεύσεται, ἀλλὰ πάντα ἀληθεύσει. Ὃν ἔπεμψα πρὸς ὑμᾶς αὐτὸ τοῦτο, ἵνα γνῶτε τὰ περὶ ἡμῶν, καὶ παρακαλέσῃ τὰς καρδίας ὑμῶν. Βαβαὶ, πόση ἡ ἀγάπη! Ἵνα μὴ ἐξῇ, φησί, τοῖς βουλομένοις πτοεῖν ὑμᾶς· εἰκὸς γὰρ αὐτοὺς ἐν δεινοῖς εἶναι· τὸ γὰρ, Παρακαλέσει τὰς καρδίας ὑμῶν, τοῦτο αἰνίττεται. Ἵνα μὴ ἀφῇ, φησί, κατα​πεσεῖν [“Και για να μάθετε κι εσείς τα σχετικά μ’ εμένα, τι κάνω, θα σας τα γνωστοποιήσει όλα ο Τυχικός, ο αγαπητός αδελφός και αξιόπιστος υπηρέ​της στο έργο του Κυρίου”. Αν είναι αξιόπιστος, δεν θα πει ψέματα για τί​ποτε, αλλά θα πεί την αλήθεια για όλα. “Γι’ αυτό ακριβώς σας τον έστειλα, για να μάθετε τα σχετικά μ’ εμένα, και για να ενθαρρύνει τις καρδιές σας”. Πω πω, πόση αγάπη! Για να μην είναι δυνατόν, λέει, να σας αναστατώνει όποιος θέλει· είναι βέβαια φανερό πως αυτοί περνούν δυσκολίες· αυτό άλ​λωστε υπαινίσσεται το “να ενθαρρύνει τις καρδιές σας”. Για να μην αφή​σει, λέει, να αποθαρρυνθούν].
6. Σύνδουλος ἐν Κυρίῳ: Κολ. 4.7.

7. Αποστολή στις Κολοσσές για ενθάρρυνση των πιστών (62 μ.Χ.): Κολ. 4.8. 

Ιωάννης Χρυσόστομος, Ὑπόμνημα εἰς τὴν πρὸς Κολοσσαεῖς ἐπιστολήν, Ὁμιλία 11.1 [11/12] (Patrologia Graeca 62.374.42-375.5): Τὰ κατ’ ἐμὲ πάντα γνωρίσει ὑμῖν Τυχικός, ὁ ἀγαπητὸς ἀδελφός, καὶ πιστὸς διάκονος, καὶ σύνδουλος ἐν Κυρίῳ. Βαβαί, ὅση σοφία Παύλου! Πῶς οὐ πάντα ἐντίθησιν εἰς τὰς ἐπιστολάς, ἀλλὰ τὰ ἀναγκαῖα καὶ τὰ κατεπείγοντα; Πρῶτον μέν, οὐ βουλόμενος αὐτὰς εἰς μῆκος ἐκτείνειν· δεύτερον δέ, καὶ τὸν ἀπερχόμε​νον αἰδεσιμώτερον ποιῶν, ἵνα ἔχῃ τι καὶ διηγεῖσθαι· τρίτον, δεικνὺς πῶς πρὸς αὐτὸν διάκειται· οὐ γὰρ ἂν αὐτῷ ταῦτα ἐνεχείρισεν. Ἔπειτα ἦν, ἃ οὐκ ἔδει διὰ γραμμάτων δηλωθῆναι. Ὁ ἀγαπητός, φησίν, ἀδελφός. Εἰ ἀγαπητός, πάντα οἶδε, καὶ οὐδὲν αὐτὸν ἔκρυπτε. Καὶ πιστὸς διάκονος καὶ σύνδουλος ἐν Κυρίῳ. Εἰ πιστός, οὐδὲν ψεύσεται· εἰ σύνδουλος, κεκοινώνη​κε τῶν πειρασμῶν· ὥστε αὐτῷ πάντοθεν τὸ ἀξιόπιστον συνήγαγεν. Ὃν ἔπεμψα πρὸς ὑμᾶς εἰς αὐτὸ τοῦτο. Ἐνταῦθα τὴν ἀγάπην δείκνυσι τὴν πολ​λήν, εἴ γε καὶ διὰ τοῦτο αὐτὸν ἀπέσταλκε, καὶ τῆς ἀποδημίας αἰτία αὕτη γέγονεν [“Όλα τα νέα μου θα σας τα πει ο Τυχικός, ο αγαπητός αδελφός και αξιόπιστος συνεργάτης, δούλος του Κυρίου όπως κι εγώ”. Πω πω, πό​σο μεγάλη είναι η σοφία του Παύλου: Πώς δεν περιλαμβάνει τα πάντα στις επιστολές, αλλά τα απαραίτητα και τα κατεπείγοντα; Πρώτα απ’ όλα, επειδή δεν θέλει να τις επιμηκύνει· δεύτερο, για να κάνει πιο αξιοσέβαστο και αυτόν που θα αναχωρήσει, για να έχει και κάτι να αφηγηθεί· τρίτο, για να δείξει ποια είναι η διάθεσή του απέναντι σ’ αυτόν· γιατί αλλιώς δεν θα του τις έδινε αυτές (τις επιστολές). Έπειτα υπήρχαν αυτά που δεν έπρεπε να γνωστοποιηθούν με γραπτό τρόπο. “Ο αγαπητός”, λέει, “αδελφός”. Αν είναι αγαπητός, τα γνωρίζει όλα, και δεν θα του έκρυβε τίποτε. “Και αξιό​πιστος συνεργάτης, δούλος του Κυρίου όπως κι εγώ”. Αν είναι αξιόπιστος, δεν θα πει καθόλου ψέματα· αν είναι σύνδουλος, έχει συμμετάσχει στις δο​κιμασίες· ώστε απέδειξε από παντού την αξιοπιστία του. “Τον οποίο έστει​λα σ’ εσάς γι’ αυτό ακριβώς”. Εδώ δείχνει τη μεγάλη αγάπη του, αν τον έστειλε και γι’ αυτό, και αυτή έγινε η αιτία της αναχώρησής του].
8. Αποστολή στις Κολοσσές μαζί με τον Ονήσιμο (62 μ.Χ.): Κολ. 4.9.

9. Αποστολή στην Κρήτη (65-66 μ.Χ.): Τίτ. 3.12.

10. Νέα αποστολή στην Έφεσο (66-67 μ.Χ.): Β´ Τιμόθ. 4.12.

